b'\n_START_ARTICLE_\nGenadijus Janajevas\n_START_SECTION_\nBiografija\n_START_PARAGRAPH_\n1959 m. baig\xc4\x97 Gorkio \xc5\xbeem\xc4\x97s \xc5\xabkio institut\xc4\x85, dirbo mechanizuot\xc5\xb3 dirbtuvi\xc5\xb3 vir\xc5\xa1ininku, Gorkio srities "\xc5\xbdem\xc5\xabktechnikos" padalinio valdytoju._NEWLINE_1963-1968 m. buvo komjaunimo Gorkio srities komiteto antruoju, v\xc4\x97liau-pirmuoju sekretoriumi. Po to dvylika met\xc5\xb3 vadovavo TSRS jaunimo organizacij\xc5\xb3 komitetui._NEWLINE_1980-1986 m. buvo TSRS draugyst\xc4\x97s ir kult\xc5\xabrini\xc5\xb3 ry\xc5\xa1i\xc5\xb3 su u\xc5\xbesienio \xc5\xa1alimis draugijos prezidiumo pirmininko pavaduotojas, nuo 1986 m. \xe2\x80\x93 TSRS profs\xc4\x85jung\xc5\xb3 (VPSCT) sekretorius, nuo 1989 m. rugs\xc4\x97jo m\xc4\x97n. \xe2\x80\x93 pirmininko pavaduotojas. Buvo TSRS liaudies deputatu nuo profs\xc4\x85jung\xc5\xb3._NEWLINE_1990 m. liepos 14 d. i\xc5\xa1rinktas TSKP CK sekretoriumi tarptautiniams klausimams ir Politinio biuro nariu, juo buvo iki 1991 m. sausio 31 d._NEWLINE_1990 m. gruod\xc5\xbeio 27 d. M. Gorba\xc4\x8diovo si\xc5\xablymu TSRS liaudies deputat\xc5\xb3 suva\xc5\xbeiavime antru bandymu i\xc5\xa1rinktas TSRS viceprezidentu. Juo buvo iki 1991 m. rugs\xc4\x97jo 4 d._NEWLINE_1991 m. rugpj\xc5\xab\xc4\x8dio 19 d. G. Janajevas kartu su kitais Valstybinio ypatingos pad\xc4\x97ties komiteto (GK\xc4\x8cP) nariais organizavo pu\xc4\x8d\xc4\x85 ir nu\xc5\xa1alino TSRS prezident\xc4\x85 M. Gorba\xc4\x8diov\xc4\x85. Rugpj\xc5\xab\xc4\x8dio 22 d. G. Janajevas apkaltintas valstyb\xc4\x97s perversmu ir suimtas. 1994 m. vasario m\xc4\x97n. Rusijos valstyb\xc4\x97s d\xc5\xabmai pri\xc4\x97mus special\xc5\xb3 \xc4\xafstatym\xc4\x85, amnestuotas._NEWLINE_I\xc5\xa1\xc4\x97j\xc4\x99s i\xc5\xa1 kal\xc4\x97jimo G. Janajevas politin\xc4\x97je veikloje nebedalyvavo. Paskutiniais metais iki mirties buvo Rusijos tarptautin\xc4\x97s turizmo akademijos istorijos ir tarptautini\xc5\xb3 santyki\xc5\xb3 katedros ved\xc4\x97jas.'